ለኢትዮጵያና ኤርትራ አንድነት የሁለቱም አገራት ዜጎች የበኩላቸውን እንዲወጡ ጥሪ ቀረበ
ለኢትዮጵያና ኤርትራ አንድነት የሁለቱም አገራት ዜጎች የበኩላቸውን እንዲወጡ በኢትዮጵያ የሚኖሩ ኤርትራዊያን ጥሪ አቀረቡ።በኢትዮጵያና ኤርትራ የሰላም ጉዳይ ላይ የቀድሞ የኢትዮጵያ ፕሬዝዳንት ግርማ ወ/ጊዮርጊስ በተገኙበት ከኃይማኖት አባቶችና ከአገር ሽማግሌዎች ጋር በአዲስ አበባ ውይይት ተደርጓል።በኢትዮጵያና ኤርትራ የሰላም ጉዳይ የኤርትራዊያን ኮሚቴ ጊዜያዊ ሰብሳቢ አቶ ይስሐቅ ዮሴፍ እንደተናገሩት የውይይቱ ዓላማ ስለሁለቱ አገራት ሰላም ለመነጋገርና የተሳታፊዎቹን ድጋፍና ትብብር ለማግኘት ነው።ከዚህ በፊትም ተመሳሳይ ውይይቶች  ከኤርትራዊያን ጋር እንዲሁም ከሁለቱም አገራት ምሁራን ጋር መደረጉን የገለጹት አቶ ይስሐቅ በቀጣይ ሳምንት ከአርቲስቶች ጋር ውይይት ይኖራል ብለዋል።በቀጣይም በኢትዮጵያ የስደተኞች መጠለያ ውስጥ የሚገኙ ኤርትራውያንና በሁለቱ አገራት ድንበር ላይ ያሉ ዜጎችን ለማነጋገር መታቀዱንም ገልፀዋል።በውይይቱ እውቀት ካዳበርን በኋላ  ምሁራንን ያካተተ የኤርትራና የኢትዮጵያ የሰላም ተቋም ተቋቁሞ ሰላም የማምጣቱን ስራ በተቋም ለመስራት መታቀዱን ተናግረዋል።የሚደረገውን ጥረት ኀብረተሰቡ እንዲደግፈውም ጥሪ አቅርበዋል።የኢትዮጵያና ኤርትራ የሰላም ኮንፍረንስ አዘጋጅ ኮሚቴ አቶ በረከት አብርሃም ይጋራሉ።"የሁለቱ አገራት ህዝቦች ወንድማማቾች በመሆናቸው በህዝብ ለህዝብ ግንኙነት ወደ ቀድሞ ሰላማቸው ለማምጣት ውይይቱ ያስፈልጋል" ብለዋል።ውይይቱ ሌላ ዓላማ የሌለው መሆኑን ተረድተው በኤርትራ ውስጥ የሚገኙ የኤርትራ ዜጎች የሁለቱን አገራት ሰላም ለማምጣት እንዲተጉም ጠይቀዋል።በውይይቱ ተሳታፊ የነበሩ የአገር ሽማግሌዎችና የኃይማኖት አባቶችም ለሁለቱ አገራት ሰላም የበኩላቸውን እንደሚወጡ ተናግረዋል።"ኤርትራ ኢትዮጵያ ናት ኢትዮጵያ ኤርትራ ናት" ያሉት የጥንታዊት ኢትዮጵያ ጀግኖች አርበኞች ማህበር አባል አርበኛ አስረሳኸኝ ለማ ጅምሩ እንዲሳካ እንረባረባለን ብለዋል።የኢትዮጵያ ወንጌላዊት ቤተክርስቲያን መካነ ኢየሱስ ፕሬዝዳንት ቄስ ዶክተር ዋቅስዩም ኢዶሳ በበኩላቸው ሁለቱ ኮሪያዎች ወደ ስምምነት መድረሳቸው ሲሰማ "የኢትዮጵያና የኤርትራ ሰላምስ መቼ ነው የሚመጣው?" የሚል ጥያቄ መጫሩን ገልፀው፤ የኃይማኖት አባቶችም ለሁለቱ አገራት ሰላም እንደሚሰሩ ተናግረዋል።በኢትዮጵያ ድንበር ላይ ተሹመው ሁለቱን አገራት ለ21 አመታት በተለያዩ ኃላፊነቶች ማገልገላቸውን የገለፁት ደግሞ የቀድሞ የኢትዮጵያ ፕሬዝዳንት ግርማ ወልደ ጊዩርጊስ ናቸው።እሳቸውም አገራቱ ወደቀድሞ ሰላማቸው ተመልሰው አብረው እንደሚኖሩ ያላቸውን ተስፋ ገልፀዋል። 